Juffrou gesleep: Suzanne na gewone saal oorgeplaasSuzanne Leyden Foto: Facebook Suzanne Leyden (36), wat op 20 November etlike meter ver in Sandton, Johannesburg deur ‘n bakkie saamgesleep is, is na ‘n gewone saal van die neurochirurgiese eenheid oorgeplaas. “Daar is beslis skade, maar nou gaan net tyd kan sê hoe ernstig en hoe permanent haar beserings is,” het Marlize Leyden, haar suster, gesê. “In die afgelope drie weke het ek besef dat engele in verskillende gedaantes kom.” Maroela Media het vroeër berig Suzanne (36) het ‘n ernstige breinbesering opgedoen en is in die Milpark-hospitaal onder verdowing gehou om seker te maak dat die swelsel en bloeding op haar brein sak. Sy was vir ‘n week lank in ‘n geïnduseerde koma. Leyden, ‘n Afrikaans-onderwyseres by Hoërskool Sandown in Sandton was op pad skool toe, toe sy omstreeks 07:00 in ŉ geringe botsing met ‘n bakkie betrokke was. Toe sy glo die man nader om kontakbesonderhede uit te ruil, het hulle begin stry en sy het glo haar arm in die voertuig gesteek om moontlik sy sleutels af te neem. Die man het na bewering begin wegry en Suzanne saamgesleep. Deon Schoeman (48), die bestuurder van die betrokke bakkie, het op 25 November in verband met die voorval in die Hillbrow-landdroshof verskyn. Hy staan tereg op aanklagte van roekelose of nalatige bestuur asook tref-en-trap. Hy is op borgtog van R5 000 vrygelaat en moet weer op 22 Januarie volgende jaar in die hof verskyn. Lees alle vorige berigte oor Suzanne Leyden op Maroela Media.